Mikis Theodorakis sa narodil 29. Júla 1925 na ostrove Chios. Jeho otec pochádzal z Kréty, matka bola Maloázijská Grékyňa z mesta Krini (dnes Çeşme, Turecko). Svoje rané roky strávil v rôznych častiach Grécka, ako Lesbos, Ioannina, Kefallonia, Pyrgos, Patra a hlavne v Tripoli, kde usporiadal prvý koncert. Neskôr odišiel do Atén, kde sa zúčastnil gréckeho odboju proti fašistickej okupácií. V Aténach aj vyštudoval. Počas Gréckej občianskej vojny bol poslaný do vyhnanstva na ostrov Ikaria, neskôr na Makronisos. Neskôr odišiel na Krétu a do Paríža, kde dokončil štúdia. V roku 1960 sa vrátil do Grécka a práve týmto obdobím sa začína jeho najväčšia kariéra. Skladal hudbu na podnety gréckych básnikov, ako Odysseas Elytis, Jorgos Seferis, Jannis Ritsos a Iakovos Kambanellis. Theodorakisova sláva vzrastala, pridal sa aj do gréckej komunistickej strany.